Broj: 711-I-1179-M-75/19-03-12

Zagreb, 10. svibnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnice Martine Puljić, članice uprave trgovačkog društva Pleter-usluge d.o.o.** za davanjem mišljenja Povjerenstva**,** na 49. sjednici, održanoj dana 10. svibnja 2019.g., daje sljedeće:

**MIŠLJENJE**

**Na temelju članka 8. stavka 2. i stavka 7. podstavka 7. ZSSI-a, dužnosnica Martina Puljić dužna je u Izvješću o imovinskom stanju dužnosnika prijaviti podatke o prihodima koje ostvari njezin suprug, na godišnjoj razini,** **po osnovi dohotka od obavljanja konzultacija iz djelatnosti psihijatrije za ustanovu „Klinička bolnica Merkur“, i to do kraja godine u kojoj je dohodak po navedenoj osnovi ostvaren.**

Obrazloženje

Zahtjev za davanjem mišljenja Povjerenstva podnijela je dužnosnica Martina Puljić, članica uprave trgovačkog društva Pleter-usluge d.o.o. U knjigama ulazne pošte zahtjev je zaprimljen pod poslovnim brojem 711-U-1883-M-75/19-01-5 3. svibnja 2019.g., povodom kojeg se vodi predmet broj: M-75/18.

Člankom 3. stavkom 1. točkom 41. ZSSI-a propisano je da su predsjednici i članovi uprava trgovačkih društava koja su u većinskom državnom vlasništvu dužnosnici u smislu navedenog Zakona. Uvidom u Registar dužnosnika utvrđeno je da je Martina Puljić 3. travnja 2017. stupila na dužnost članice uprave trgovačkog društva Pleter-usluge d.o.o., pa je stoga povodom obnašanja navedene dužnosti obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva, koje je potom dužno dati obrazloženo mišljenje u roku od 15 dana od dana primitka zahtjeva.

Dužnosnica u predmetnom zahtjevu postavlja upit je li u obvezi prijaviti suprugov Sporazum o isplati naknade za obavljanje konzultacija iz djelatnosti psihijatrije za Kliničku bolnicu Merkur na određeno vrijeme u trajanju od jedne godine. Naknadno pojašnjava svoj upit i ujedno traži uputu Povjerenstva na koji način naznačiti neto iznos drugog primitka bračnog druga obzirom da se radi o konzultacijama za drugu ustanovu koja isplaćuje naknadu po satu rada, a čiji broj i ukupan iznos ne može unaprijed odrediti, pri čemu napominje da cijena sata konzultacija iznosi 200 kn bruto, dok okvirno navodi ukupnu naknadu za prvi mjesec od otprilike 2.500,00 kn.

Odredbama članaka 8., 9. i 10. ZSSI-a propisana je obveza dužnosnika na obavještavanje Povjerenstva o svojoj imovini te imovini svoga bračnog ili izvanbračnog druga i malodobne djece, kao i obveza obavještavanja o izvorima i načinu stjecanja imovine. Člankom 8. stavkom 2. ZSSI-a propisano je da ako je tijekom obnašanja javne dužnosti došlo do bitne promjene glede imovinskog stanja, dužnosnici su dužni o tome podnijeti izvješće Povjerenstvu istekom godine u kojoj je promjena nastupila.

Sukladno članku 8. stavku 7. podstavku 7. ZSSI-a podaci o stečenoj imovini koju je dužnosnik dužan prijaviti Povjerenstvu u izvješću o imovinskom stanju obuhvaćaju, između ostalog, podatke o dohotku od samostalne djelatnosti i drugom dohotku.

Slijedom navedenog, dužnosnici su takve primitke dužni prijaviti u izvješću o imovinskom stanju i to u iznosu ostvarenom na godišnjoj razini.

Naime, s obzirom da ovi prihodi nisu unaprijed definirani, Povjerenstvo je zauzelo stav da se ova vrsta prihoda treba prijaviti do kraja godine u kojoj je prihod nastao.

U pogledu načina prijave prihoda po osnovi dohotka od obavljanja konzultacija iz djelatnosti psihijatrije za ustanovu „Klinička bolnica Merkur“ bračnog druga dužnosnice, Povjerenstvo ukazuje da je iste potrebno prijaviti u poglavlju Izvješća o imovinskom stanju „Ostali podaci o bračnom drugu / životnom partneru“, u rubrici „drugi primici bračnog druga/životnog partnera“.

 Slijedom navedenog, Povjerenstvo je dalo mišljenje kao u izreci.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnica Martina Puljić, elektroničkom dostavom

2. Objava na internetskoj stranici Povjerenstva

3. Pismohrana